
ΕΛΛΗΝΙΚΗ ΔΗΜΟΚΡΑΤΙΑ
ΠΕΡΙΦΕΡΕΙΑ ΝΟΤΙΟΥ ΑΙΓΑΙΟΥ
Γραφείο Τύπου






                                                                                                                       Ρόδος, 2 Φεβρουαρίου 2021
                                                                                                                                            Αρ. Πρωτ.:1080   

                                                                                                                          Προς: κ. Τώνη Μαρτίνη
                                                                                                                                                     Sky Rodos

                                                                                                                                                            Κοιν.:
                                                                                                      - Εθνικό Συμβούλιο Ραδιοτηλεόρασης 
                                                                                                                          -Υπουργείο  Εσωτερικών 
                                                                             - Γενική Γραμματεία Ενημέρωσης  & Επικοινωνίας
                                                                                                        -Γραφείο Περιφερειάρχη Ν. Αιγαίου 



Θέμα: «Απάντηση στην από 28.01.2021 επιστολή περί υποτιθέμενου αποκλεισμού»

Στην από 28 Ιανουαρίου 2021 επιστολή σας, με την οποίαν, για μια ακόμη φορά αναζητείτε αφορμές για να καταφερθείτε κατά της Περιφέρεια Νοτίου Αιγαίου, του  Περιφερειάρχη και του Γραφείου Τύπου,  με τον ισχυρισμό ότι δήθεν σας αποκλείουν από την ενημέρωση για τα πεπραγμένα της Περιφέρειας, οφείλουμε να επισημάνουμε τα εξής:
 
Γνωρίζετε ασφαλώς ότι το διαδίκτυο είναι το πιο ανοιχτό, το πιο ελεύθερο και το πιο δημοκρατικό μέσο επικοινωνίας και ενημέρωσης  και κανένας δεν έχει τη δυνατότητα να αποκλείσει σε κανέναν την πρόσβαση.
 
Η  ενημέρωση  από το Γραφείο Τύπου της Περιφέρειας Νοτίου Αιγαίου είναι απολύτως  δημόσια  και γίνεται μέσω της επίσημης ιστοσελίδας της Περιφέρειας www.pnai.gov.gr, όπου αναρτώνται τα πάντα και στην  οποία  έχετε πλήρη  πρόσβαση, με την δυνατότητα να αντλήσετε όχι μόνο τα Δελτία Τύπου αλλά και πλήθος άλλων στοιχείων για τις δραστηριότητες της Περιφέρειας. 
Ενισχυτικά προς την επίσημη ιστοσελίδα της Περιφέρειας Νοτίου Αιγαίου, για ακόμη ευρύτερη διάχυση της ενημέρωσης, έρχονται και τα social media της Περιφέρειας, όπου επίσης είναι  απολύτως ανοιχτά και προσβάσιμα  στον καθένα που επιθυμεί να ενημερωθεί για τις δράσεις της.
Η αποστολή των Δελτίων Τύπου μέσω ηλεκτρονικού ταχυδρομείου την οποία επικαλείστε ως τεκμήριο  δήθεν αποκλεισμού σας,  γίνεται σε κάποιες περιπτώσεις και μόνο επικουρικά. 
 Κατά συνέπεια, οι ισχυρισμοί σας περί  αποκλεισμού σας από την ενημέρωση, είναι παντελώς ανυπόστατοι.
 
Μπορείτε βεβαίως να προσφύγετε στον ΟΗΕ, στον ΟΑΣΕ, στην UNESCO, στην ΕΕ ή σε οποιονδήποτε άλλο διεθνή οργανισμό επιθυμείτε. Θα ήταν ευχής έργον, διότι θα ήταν μια πολύ καλή ευκαιρία να συζητήσουμε ποιον αφορά η παράγραφος 5 της μελέτης της 28ης Φεβρουαρίου 2019, του Θεματικού Τμήματος Δικαιωμάτων των Πολιτών και Συνταγματικών Υποθέσεων με τίτλο «Παραπληροφόρηση και προπαγάνδα - αντίκτυπος στη λειτουργία του κράτους δικαίου στην ΕΕ και στα κράτη μέλη της», την οποίαν επικαλείστε και σύμφωνα με αυτήν « ... η ρητορική μίσους και η παραπληροφόρηση αποτελούν όλο και περισσότερο αντικείμενο εκμετάλλευσης για πολιτικούς σκοπούς και χρησιμοποιούνται ως εργαλεία για την ενίσχυση της κοινωνικής πόλωσης· λαμβάνοντας υπόψη ότι η καταπολέμηση αυτών των φαινομένων δεν σχετίζεται μόνο με τον τομέα των ανθρωπίνων δικαιωμάτων, αλλά αποτελεί επίσης θεμελιώδη παράγοντα για την προάσπιση του κράτους δικαίου και της δημοκρατίας στην ΕΕ». 
 
Με την ευκαιρία της επιστολής σας, σας παρακαλούμε να μας γνωρίσετε αν επικοινωνούμε με τον νόμιμο εκπρόσωπο της εταιρείας “Ραδιοτουριστική Ρόδου α.ε.” η οποία φέρεται ως ιδιοκτήτρια του Ρ/Σ Sky Rodos, άλλως, υπό ποία ιδιότητα μας αποστείλατε την σχετική επιστολή.
 
Για το Γραφείο Τύπου
 
Ρένα Παυλάκη
Δημήτρης Τσοπανάκης

